༼ག༽༄༅། །ཇོ་བོ་ལུགས་ཀྱི་སྒྲོལ་མ་ཉེར་གཅིག་གི་སྒྲུབ་ཐབས་རྗེས་གནང་དང་བཅས་པ་བཞུགས་སོ།། ༄༅། །རྗེ་བཙུན་མ་འཕགས་མ་སྒྲོལ་མ་ལ་ཕྱག་འཚལ་ལོ། །རྣལ་འབྱོར་པ་གང་གིས་རྗེ་བཙུན་མ་བསྒྲུབ་པར་འདོད་པས། མདུན་གྱི་ནམ་མཁའ་ལ་རྗེ་བཙུན་མ་སྐུ་མདོག་ལྗང་གུ་གཡས་མཆོག་སྦྱིན། གཡོན་ཨུཏྤལ་བསྣམས་པ། ཞབས་གཡས་བརྐྱང་གཡོན་བསྐུམ་པ། པདྨ་དང་ཉི་མའི་གདན་ལ་བཞུགས་པར་བསྒོམ། དེ་ལ་ཡིད་ཀྱིས་མཆོད་པ་ཕུལ་ལ་བསྟོད་ཅིང་གསོལ་བ་གདབ་བོ། །ཕྱག་འཚལ་རེ་རེ་ལ་ཡིད་ཀྱིས་ཕྱག་འཚལ་བས་སྒྲོལ་མ་དེའི་ཐུགས་ཀ་ནས་འོད་ཟེར་བྱུང་། བདག་གི་ལུས་ལ་ཕོག་པས་ལུས་ཀྱི་སྒྲིབ་པ་དག ངག་ལ་ཕོག་པས་ངག་གི་སྒྲིབ་པ་དག སྙིང་གར་ཕོག་པས་ཡིད་ཀྱི་སྒྲིབ་པ་དག མངོན་ཞེན་དང་ཆགས་ཞེན་གྱི་བག་ཆགས་ཐམས་ཅད་སྦྱངས་ནས། རྗེ་བཙུན་མ་དང་བདག་ཐ་མི་དད་པར་རྨི་ལམ་ལྟ་བུར་བསྒོམ། དེ་ནས་བསྟོད་པ་བདུན་ནམ་གསུམ་ལ་སོགས་པ་ཅི་ཙམ་ཐོན་པས་བསྟོད་ལ། གོང་གི་རྗེ་བཙུན་མ་སྤྱི་བོར་བསྟིམ། བདག་གི་ལུས་འཇའ་ཡལ་བ་བཞིན་སྟོང་སང་ངེ་སོང་བར་བསམས་ལ། ལུས་སེམས་གློད་ལ་སེམས་གསལ་ལ་དྭངས་བ་ཞིག་ཡོང་བས་དེ་ངོ་ཤེས་པར་བྱས་ནས་ཤེས་པའི་ཉམས་དར་ཅིག་བསྒོམ། དེ་ནས། བདག་གི་དགེ་བའི་ལས་རྣམས་འདི་ཡིས་ནི། །འགྲོ་ལ་ཕན་ཕྱིར་སངས་རྒྱས་མྱུར་ཐོབ་ཤོག །ཅེས་པས་དགེ་བ་ལན་གསུམ་བསྔོ། དེ་ལྟར་བསྟོད་པས་གཞུང་ནས་བཤད་པའི་ཡོན་ཏན་འབྱུང་བས་ན་འདི་བསྟོད་པས་འགྲུབ་པ་ཡིན་ནོ། །ཇོ་བོ་རྗེ་ལ་སྒྲོལ་མས་ལུང་བསྟན་ནས་ཐུགས་དམ་དུ་མཛད། དངོས་གྲུབ་བརྙེས། རིམ་པས་བཀའ་གདམས་པ་ཐམས་ཅད་ཀྱིས་ཐུགས་དམ་མཛད། བར་ཆད་སེལ་ཞིང་དངོས་གྲུབ་དང་བྱིན་རླབས་འདི་ལས་ཆེ་བ་མེད་གསུངས་སོ།། ༈ །ན་མཿཨརྻཱ་ཏཱ་རཱ་ཡཻ། ཇོ་བོ་ལྷ་གཅིག་བོད་དུ་བྱོན་པའི་དུས་སུ་རྡོ་རྗེ་གདན་དུ་བསྐོར་བ་ལ་བྱོན་ནས་ཇོ་མོ་ལ་བསྟོད་པ་ཉི་ཤུ་རྩ་གཅིག་གིས་བསྟོད་ཅིང་བསྐོར་བ་བྱས་པས། ཇོ་མོ་སྒྲོལ་མ་དངོས་སུ་མཇལ་ནས་བོད་དུ་བཞུད་ཅིག་པར་ལུང་བསྟན་ནས། བོད་ལ་ཁྱོད་ཀྱིས་ཕན་ཐོགས་པར་ཡོད་པས། བསྟོད་པ་ཉི་ཤུ་རྩ་གཅིག་པོ་འདི་ལ་ཡི་དམ་གྱིས་ཤིག ཐུགས་དམ་ལ་བར་ཆད་མི་འབྱུང་གིས་གསུངས་ནས་ཤློ་ཀ་ཉི་ཤུ་རྩ་གཅིག་ལས་ཚོགས་ཉི་ཤུ་རྩ་གཅིག་དང་སྦྱར་ནས་གནང་ངོ་། །དེ་ཡང་། ཕྱག་འཚལ་སྒྲོལ་མ་མྱུར་མ་དཔའ་མོ། །སྤྱན་ནི་སྐད་ཅིག་གློག་དང་འདྲ་མ། །འཇིག་རྟེན་གསུམ་མགོན་ཆུ་སྐྱེས་ཞལ་གྱིས། །གེ་སར་བྱེ་བ་ལས་ནི་བྱུང་མ་ཞེས་པས། རྣལ་འབྱོར་པ་བགེགས་དང་འཚེ་བ་ཞི་བར་འདོད་ན། འཕགས་མ་སྒྲོལ་མ་མྱུར་ཞིང་དཔའ་བ་ལ་གསོལ་བ་གདབ་སྟེ། མདུན་གྱི་ནམ་མཁར་རྗེ་བཙུན་མ་སྐུ་མདོག་དམར་མོ་ཞལ་གཅིག་ཕྱག་གཉིས་མ། ཕྱག་གཡས་མཆོག་སྦྱིན་གྱི་མཐིལ་ན་དབང་དུ་སྡུད་པའི་བུམ་པ་དམར་པོ་བསྣམས་པ། གཡོན་ཨུཏྤ་ལ་བསྣམས་པ་སྐད་ཅིག་གིས་བསྐྱེད་དེ་གསོལ་བ་གདབ་བོ། །ཨོཾ་ཏཱ་རེ་ཏུཏྟཱ་རེ་ཏུ་རེ་ཝཱ་ཤཾ་ཀུ་རུ་སྭཱ་ཧཱ། ཞེས་བཟླས་པས་དགྲ་བགེགས་ལོག་འདྲེན་ཐམས་ཅད་དབང་དུ་འགྱུར་རོ། །ཕྱག་འཚལ་སྟོན་ཀའི་ཟླ་བ་ཀུན་ཏུ། །གང་བ་བརྒྱ་ནི་བརྩེགས་པའི་ཞལ་མ། །སྐར་མ་སྟོང་ཕྲག་ཚོགས་པ་རྣམས་ཀྱིས། །རབ་ཏུ་ཕྱེ་བའི་འོད་རབ་འབར་མ་ཞེས་པས། རྣལ་འབྱོར་པ་ནད་གདོན་དང་བགེགས་ཞི་བར་འདོད་པས། སྒྲོལ་མ་དཀར་མོ་ལ་གསོལ་བ་གདབ་སྟེ། མདུན་གྱི་ནམ་མཁར་སྒྲོལ་མ་སྟོན་ཀའི་ཟླ་བ་ལྟར་དཀར་བ། ཕྱག་གཡས་མཆོག་སྦྱིན་གྱི་ཕྱག་ན་ཞི་བའི་བུམ་པ་དཀར་པོ་བསྣམས་པ། གཡོན་ཨུཏྤ་ལ། གདན་པདྨ་དང་ཟླ་བ་ལ་བརྐྱང་བསྐུམ་དུ་བཞུགས་པར་བསྒོམས་ནས་གསོལ་བ་བཏབ་སྟེ། ཨོཾ་ཏཱ་རེ་ཏུཏྟཱ་རེ་ཏུ་རེ་ཤཱནྟིཾ་ཀུ་རུ་སྭཱ་ཧཱ། ཞེས་བཟླས་པས་ནད་དང་སྡིག་པ་དང་མི་མཐུན་པའི་ཕྱོགས་ཐམས་ཅད་འཁྲུད་པར་འགྱུར་རོ། །ཕྱག་འཚལ་གསེར་སྔོ་ཆུ་ནས་སྐྱེས་ཀྱི། །པདྨས་ཕྱག་ནི་རྣམ་པར་བརྒྱན་མ། །སྦྱིན་པ་བརྩོན་འགྲུས་དཀའ་ཐུབ་ཞི་བ། །བཟོད་པ་བསམ་གཏན་སྤྱོད་ཡུལ་ཉིད་མ་ཞེས་པས། རྣལ་འབྱོར་པ་ཚེ་དང་ལོངས་སྤྱོད་འཕེལ་བར་འདོད་ན། མདུན་གྱི་ནམ་མཁར་སྐད་ཅིག་གིས་སྒྲོལ་མ་གསེར་མདོག་ཅན། ཕྱག་གཡས་མཆོག་སྦྱིན་གྱི་མཐིལ་ན་རྒྱས་པའི་བུམ་པ་སེར་པོ་བསྣམས་པ། གཡོན་ཨུཏྤལ། གདན་པད་ཟླ་ལ་བརྐྱང་བསྐུམ་དུ་བཞུགས་པར་བསྒོམ། ཨོཾ་ཏཱ་རེ་ཏུཏྟཱ་རེ་ཏུ་རེ་པུཥྚིཾ་ཀུ་རུ་སྭཱ་ཧཱ། ཞེས་བཟླས་པས་ཚེ་དང་ལོངས་སྤྱོད་འཕེལ་བར་འགྱུར་རོ། །ཕྱག་འཚལ་དེ་བཞིན་གཤེགས་པའི་གཙུག་ཏོར། །མཐའ་ཡས་རྣམ་པར་རྒྱལ་བར་སྤྱོད་མ། །མ་ལུས་ཕ་རོལ་ཕྱིན་པ་ཐོབ་པའི། །རྒྱལ་བའི་སྲས་ཀྱིས་ཤིན་ཏུ་བསྟེན་མ་ཞེས་པས། རྣལ་འབྱོར་པ་ཚེ་སྒྲུབ་པར་འདོད་ན། སྒྲོལ་མ་རྣམ་པར་རྒྱལ་མ་ལ་གསོལ་བ་གདབ་སྟེ། མདུན་གྱི་ནམ་མཁར་སྒྲོལ་མ་གསེར་མདོག་ཅན། གཡས་མཆོག་སྦྱིན་གྱི་ཕྱག་ན་ཚེའི་བུམ་པ་སེར་པོ་བསྣམས་པ། གཡོན་ཨུཏྤ་ལ། པདྨ་དང་ཟླ་བའི་གདན་ལ་བཞུགས་པར་བསྒོམ། དེ་ལ་གསོལ་བ་གདབ་པ་ནི། ཨོཾ་ཏཱ་རེ་ཏུཏྟཱ་རེ་ཏུ་རེ་ཨཱ་ཡུརྫྙཱ་ན་པུཥྚིཾ་ཀུ་རུ་སྭཱ་ཧཱ། ཞེས་བཟླས་པས་ཚེ་ལོ་བཅུ་ལས་བརྒྱར་འཕེལ་བར་འགྱུར་རོ། །ཕྱག་འཚལ་ཏུཏྟཱ་རེ་ཧཱུྃ་གི་ཡི་གེ །འདོད་དང་ཕྱོགས་དང་ནམ་མཁའ་གང་མ། །འཇིག་རྟེན་བདུན་པོ་ཞབས་ཀྱིས་མནན་ཏེ། །ལུས་པ་མེད་པ་འགུགས་པར་ནུས་མ་ཞེས་པས། རྣལ་འབྱོར་པ་བུད་མེད་དབང་དུ་བྱ་ཞིང་འགུགས་པར་འདོད་ན། སྒྲོལ་མ་ཧཱུྃ་སྒྲ་སྒྲོགས་མ་ལ་གསོལ་བ་གདབ་སྟེ། མདུན་གྱི་ནམ་མཁར་སྐད་ཅིག་གིས་སྒྲོལ་མ་སྐུ་མདོག་དམར་སེར། གཡས་མཆོག་སྦྱིན་གྱི་མཐིལ་ན་ཡིད་འཕྲོགས་པའི་བུམ་པ་བསྣམས་པ། གཡོན་ཨུཏྤ་ལ། པད་ཟླའི་གདན་ལ་སྐྱིལ་ཀྲུང་གིས་བཞུགས་པར་བསྒོམ་ལ་གསོལ་བ་བཏབ། ཨོཾ་ཏཱ་རེ་ཏུཏྟཱ་རེ་ཏུ་རེ་ཆེ་གེ་མོ་ཨཱ་ཀརྵ་ཡ་ཧྲཱིཿསྭཱ་ཧཱ། ཞེས་བཟླས་པས་གང་ལ་དམིགས་པ་དེ་དབང་དུ་འགྱུར་རོ། །ཕྱག་འཚལ་བརྒྱ་བྱིན་མེ་ལྷ་ཚངས་པ། །རླུང་ལྷ་སྣ་ཚོགས་དབང་ཕྱུག་མཆོད་མ། །འབྱུང་པོ་རོ་ལངས་དྲི་ཟ་རྣམས་དང་། །གནོད་སྦྱིན་ཚོགས་ཀྱིས་མདུན་ནས་བསྟོད་མ་ཞེས་པས། རྣལ་འབྱོར་པ་གང་གིས་འབྱུང་པོ་འདུལ་བར་འདོད་ན། འཕགས་མ་འཇིག་རྟེན་གསུམ་ལས་རྣམ་རྒྱལ་མ་ལ་གསོལ་བ་གདབ་སྟེ། སྐད་ཅིག་གིས་མདུན་གྱི་ནམ་མཁར་རྗེ་བཙུན་མ་འཇིག་རྟེན་གསུམ་ལས་རྣམ་པར་རྒྱལ་མ་སྐུ་མདོག་དམར་ནག་གཡས་མཆོག་སྦྱིན་གྱི་མཐིལ་ན་འབྱུང་པོ་རོ་ལངས་མྱོས་པར་བྱེད་པའི་བུམ་པ་བསྣམས་པ། གཡོན་ཨུཏྤ་ལ། གདན་པདྨ་དང་ཟླ་བ་ལ་བཞུགས་པར་བསྒོམ། དེ་ལ་གསོལ་བ་བཏབ། ཨོཾ་ཏཱ་རེ་ཏུཏྟཱ་རེ་ཏུ་རེ་ཤ་ཏྲཱུཾ་ཨུཙྪ་ཊ་ཡ་སྭཱ་ཧཱ། ཞེས་བཟླས་པས་འབྱུང་པོ་དང་། དབང་ཕྱུག་ཆེན་པོ་དང་། ལྷ་དང་ས་བདག་ལ་སོགས་པ་དབང་ཆེན་ཐམས་ཅད་བྲན་དུ་འགྱུར་རོ། །ཕྱག་འཚལ་ཏྲཊ྄་ཅེས་བྱ་དང་ཕཊ྄་ཀྱིས། །ཕ་རོལ་འཁྲུལ་འཁོར་རབ་ཏུ་འཇོམས་མ། །གཡས་བསྐུམ་གཡོན་བརྐྱང་ཞབས་ཀྱིས་མནན་ཏེ། །མེ་འབར་འཁྲུགས་པ་ཤིན་ཏུ་འབར་མ་ཞེས་པས། རྣལ་འབྱོར་པ་གཞན་གྱི་རིག་སྔགས་ཟློག་པར་འདོད་ན། འཕགས་མ་སྒྲོལ་མ་གཞན་འཇོམས་མ་ལ་གསོལ་བ་གདབ་སྟེ། རྗེ་བཙུན་མ་སྒྲོལ་མ་གཞན་འཇོམས་མ་སྐུ་མདོག་ནག་མོ། གཡས་མཆོག་སྦྱིན་གྱི་མཐིལ་ན་རིག་སྔགས་ཟློག་པའི་བུམ་པ་བསྣམས་པ། གཡོན་ཨུཏྤལ། གདན་པད་ཟླ་ལ་བཞུགས་པར་བསྒོམས་ནས་གསོལ་བ་བཏབ་སྟེ། ཨོཾ་ཏཱ་རེ་ཏུཏྟཱ་རེ་རྦོད་ཟོར་སརྦ་ཟློག་བྷྱོ་སྭཱ་ཧཱ། ཞེས་པས་རིག་སྔགས་ཀྱི་དམོད་པ་དང་། རྦོད་ཟོར་ཐམས་ཅད་བཟློག་པར་འགྱུར་རོ། །ཕྱག་འཚལ་ཏུ་རེས་འཇིགས་པ་ཆེན་མོས། །བདུད་ཀྱི་དཔའ་བོ་རྣམ་པར་འཇོམས་མ། །ཆུ་སྐྱེས་ཞལ་ནི་ཁྲོ་གཉེར་ལྡན་མཛད། །དགྲ་བོ་ཐམས་ཅད་མ་ལུས་གསོད་མ་ཞེས་པས། རྣལ་འབྱོར་པ་དགྲ་གསོད་པར་འདོད་ན། འཕགས་མ་སྒྲོལ་མ་བདུད་དགྲ་འཇོམས་མ་ལ་གསོལ་བ་གདབ་སྟེ། མདུན་གྱི་ནམ་མཁར་སྐད་ཅིག་གིས་སྒྲོལ་མ་བདུད་དགྲ་འཇོམས་མ། སྐུ་མདོག་དམར་ནག་གཡས་མཆོག་སྦྱིན་གྱི་མཐིལ་ན་བདུད་དགྲ་འཇོམས་པའི་བུམ་པ་བསྣམས་པ། གཡོན་ཨུཏྤལ། པད་ཟླའི་གདན་ལ་བཞུགས་པར་བསྒོམས་ལ་གསོལ་བ་བཏབ་སྟེ། ཨོཾ་ཏཱ་རེ་ཏུཏྟཱ་རེ་ཏུ་རེ་ཆེ་གེ་མོ་མཱ་ར་ཡ་ཕཊ་སྭཱ་ཧཱ། ཞེས་བཟླས་པས་བདུད་དགྲ་ཐམས་ཅད་བཟློག་པར་འགྱུར་རོ། །ཕྱག་འཚལ་དཀོན་མཆོག་གསུམ་མཚོན་ཕྱག་རྒྱའི། །སོར་མོས་ཐུགས་ཀར་རྣམ་པར་བརྒྱན་མ། །མ་ལུས་ཕྱོགས་ཀྱི་འཁོར་ལོས་བརྒྱན་པའི། །རང་གི་འོད་ཀྱི་ཚོགས་རྣམས་འཁྲུགས་མ་ཞེས་པས། རྣལ་འབྱོར་པ་འཇིགས་པ་ཐམས་ཅད་སྲུང་བར་འདོད་ན། འཕགས་མ་སྒྲོལ་མ་དཀོན་མཆོག་གསུམ་མཚོན་ཕྱག་རྒྱ་མ་ལ་གསོལ་བ་གདབ་སྟེ། མདུན་གྱི་ནམ་མཁར་སྒྲོལ་མ་དཀོན་མཆོག་གསུམ་མཚོན་ཕྱག་རྒྱ་མ། སྐུ་མདོག་དཀར་མོ་གཡས་མཆོག་སྦྱིན་གྱི་མཐིལ་ན་འཇིགས་པ་སྐྱོབ་པའི་བུམ་པ་བསྣམས་པ། གཡོན་ཨུཏྤལ། པད་ཟླའི་གདན་ལ་བཞུགས་པ་དེ་ལ་གསོལ་བ་བཏབ་སྟེ། ཨོཾ་ཏཱ་རེ་ཏུཏྟཱ་རེ་ཏུ་རེ་ཆེ་གེ་མོ་ལ་གནོད་པ་ཐམས་ཅད་རཀྵ་རཀྵ་སྭཱ་ཧཱ། ཞེས་བཟླས་པས་ངན་སོང་གསུམ་དང་། ཕྱི་མ་དང་། ཚེ་འདི་ལ་གནོད་པ་ཐམས་ཅད་བསྲུང་བར་འགྱུར་རོ། །ཕྱག་འཚལ་རབ་ཏུ་དགའ་བ་བརྗིད་པའི། །དབུ་རྒྱན་འོད་ཀྱི་ཕྲེང་བ་སྤེལ་མ། །བཞད་པ་རབ་བཞད་ཏུཏྟཱ་ར་ཡིས། །བདུད་དང་འཇིག་རྟེན་དབང་དུ་མཛད་མ་ཞེས་པས། རྣལ་འབྱོར་པ་གང་གིས་བདུད་དང་བར་དུ་གཅོད་པ་དུལ་བར་འདོད་ན། སྒྲོལ་མ་བདུད་དང་བར་གཅོད་དབང་དུ་སྡུད་མ་ལ་གསོལ་བ་གདབ་སྟེ། སྐད་ཅིག་གིས་མདུན་གྱི་ནམ་མཁར་རྗེ་བཙུན་མ་སྒྲོལ་མ་བདུད་དང་འཇིག་རྟེན་དབང་དུ་སྡུད་མ་སྐུ་མདོག་དམར་མོ། གཡས་མཆོག་སྦྱིན་གྱི་མཐིལ་ན་བདུད་འཇོམས་པའི་བུམ་པ་བསྣམས་པ། གཡོན་ཨུཏྤལ། པད་ཟླའི་གདན་ལ་ཞབས་བརྐྱང་བསྐུམ་དུ་བཞུགས་པ་ལ་གསོལ་བ་བཏབ་སྟེ། ཨོཾ་ཏཱ་རེ་ཏུཏྟ་རེ་ཏུ་རེ་སརྦ་མཱ་ར་པྲ་མརྡྷཱནི་སྭཱ་ཧཱ། ཞེས་པས་བདུད་དང་འཇིག་རྟེན་མུ་སྟེགས་དང་ལོག་པར་ལྟ་བ་ཐམས་ཅད་དབང་དུ་འདུ་བར་འགྱུར་རོ། །ཕྱག་འཚལ་ས་གཞི་སྐྱོང་བའི་ཚོགས་རྣམས། །ཐམས་ཅད་འགུགས་པར་ནུས་པ་ཉིད་མ། །ཁྲོ་གཉེར་གཡོ་བའི་ཡི་གེ་ཧཱུྃ་གིས། །ཕོངས་པ་ཐམས་ཅད་རྣམ་པར་སྒྲོལ་མ་ཞེས་པས། རྣལ་འབྱོར་པ་དབུལ་བའི་སྡུག་བསྔལ་སེལ་བར་འདོད་ན། སྒྲོལ་མ་འགུགས་ཤིང་ཕོངས་པ་སེལ་མ་ལ་གསོལ་བ་གདབ་སྟེ། མདུན་གྱི་ནམ་མཁར་སྐད་ཅིག་གིས་འཕགས་མ་སྒྲོལ་མ་སྐུ་མདོག་གསེར་བཙོ་མ་ལྟར་དམར་སེར་དུ་འདུག་པ། གཡས་མཆོག་སྦྱིན་གྱི་མཐིལ་ན་ཕོངས་པ་སྐྱོབ་པའི་བུམ་པ་བསྣམས་པ། གཡོན་ཨུཏྤལ། པད་ཟླའི་གདན་ལ་བཞུགས་པ་དེ་ལ་གསོལ་བ་བཏབ་སྟེ། ཨོཾ་ཏཱ་རེ་ཏུཏྟཱ་རེ་ཏུ་རེ་བཱ་སུ་དྷཱ་རི་ཎི་སྭཱ་ཧཱ། ཞེས་བཟླས་པས་ནོར་དང་འབྲུ་དང་རྐང་འགྲོས་དང་རིན་པོ་ཆེ་འཕེལ་ཏེ་ཕོངས་པ་བསྐྱབ་པ་ཡིན་ནོ། །ཕྱག་འཚལ་ཟླ་བའི་དུམ་བུས་དབུ་བརྒྱན། །བརྒྱན་པ་ཐམས་ཅད་ཤིན་ཏུ་འབར་མ། །རལ་པའི་ཁྲོད་ལས་འོད་དཔག་མེད་ལས། །རྟག་པར་ཤིན་ཏུ་འོད་རབ་མཛད་མ་ཞེས་པས། རྣལ་འབྱོར་པ་བཀྲ་ཤིས་པར་འདོད་ན། སྒྲོལ་མ་བཀྲ་ཤིས་ཐམས་ཅད་འབྱིན་མ་ལ་གསོལ་བ་གདབ་སྟེ། མདུན་གྱི་ནམ་མཁར་སྐད་ཅིག་གིས་རྗེ་བཙུན་མ་སྒྲོལ་མ་བཀྲ་ཤིས་ཐམས་ཅད་འབྱིན་མ་གསེར་མདོག་ཅན། གཡས་མཆོག་སྦྱིན་གྱི་མཐིལ་ན་བཀྲ་ཤིས་ཀྱི་བུམ་པ་བསྣམས་པ། གཡོན་ཨུཏྤལ། པད་ཟླའི་གདན་ལ་བཞུགས་པ་ལ་གསོལ་བ་བཏབ་སྟེ། ཨོཾ་ཏཱ་རེ་ཏུཏྟཱ་རེ་ཏུ་རེ་མངྒ་ལཾ་སྭཱ་ཧཱ། ཞེས་བཟླས་པས་བཀྲ་ཤིས་དང་དགེ་ལེགས་ཐམས་ཅད་འབྱིན་པ་དང་དངོས་གྲུབ་ཐམས་ཅད་འགྲུབ་པར་འགྱུར་རོ། །ཕྱག་འཚལ་བསྐལ་པ་ཐ་མའི་མེ་ལྟར། །འབར་བའི་ཕྲེང་བའི་དབུས་ན་གནས་མ། །གཡས་བརྐྱང་གཡོན་བསྐུམ་ཀུན་ནས་བསྐོར་དགའི། །དགྲ་ཡི་དཔུང་ནི་རྣམ་པར་འཇོམས་མ་ཞེས་པས། རྣལ་འབྱོར་པ་བགེགས་དང་བར་ཆད་སྲུང་བར་འདོད་ན། སྒྲོལ་མ་མེ་ལྟར་འབར་མ་ལ་གསོལ་བ་གདབ་སྟེ། མདུན་གྱི་ནམ་མཁར་འཕགས་མ་སྒྲོལ་མ་མེ་ལྟར་འབར་མ། གཡས་མཆོག་སྦྱིན་གྱི་མཐིལ་ན་བར་ཆད་སྲུང་བའི་བུམ་པ་བསྣམས་པ། གཡོན་ཨུཏྤལ། པད་ཟླའི་གདན་ལ་བཞུགས་པ་ལ་གསོལ་བ་བཏབ་སྟེ། ཨོཾ་ཏཱ་རེ་ཏུཏྟཱ་རེ་ཏུ་རེ་བྷ་ཡ་བྷསྨིཾ་ཀུ་རུ་སྭཱ་ཧཱ། ཞེས་བཟླས་པས་དགྲ་དང་བར་གཅོད་ཀྱི་དཔུང་ཐམས་ཅད་རབ་ཏུ་འཇོམས་ཤིང་བསྲུང་བ་དང་རེངས་པར་འགྱུར་རོ། །ཕྱག་འཚལ་ས་གཞིའི་ངོས་ལ་ཕྱག་གི །མཐིལ་གྱིས་བསྣུན་ཅིང་ཞབས་ཀྱིས་རྡུང་མ། །ཁྲོ་གཉེར་ཅན་མཛད་ཡི་གེ་ཧཱུྃ་གིས། །རིམ་པ་བདུན་པོ་རྣམས་ནི་འགེམས་མ་ཞེས་པས། རྣལ་འབྱོར་པ་བགེགས་ལ་སྣུན་པར་འདོད་ན། སྒྲོལ་མ་ཁྲོ་གཉེར་ཅན་མ་ལ་གསོལ་བ་བཏབ་སྟེ། མདུན་གྱི་ནམ་མཁར་སྐད་ཅིག་གིས་འཕགས་མ་ཁྲོ་གཉེར་ཅན། སྐུ་མདོག་ནག་མོ་ཁྲོ་གཉེར་ཅུང་ཟད་ཡོད་པ། གཡས་མཆོག་སྦྱིན་གྱི་མཐིལ་ན་བགེགས་ལ་སྣུན་པའི་བུམ་པ་བསྣ